Z finančného hľadiska v priebehu roka 2015 Komisia schválila pomoc z FSEÚ v celkovej výške 82 780 615 EUR, čo predstavuje sedem žiadostí. Vrátane finančnej pomoci schválenej už na konci predchádzajúceho roka vo výške 126 724 968 EUR (v prípade ktorej sa však rozpočtové prostriedky museli preniesť do roku 2015) Komisia vyplatila pomoc v celkovej výške 209 505 583 EUR.

V období medzi 9. októbrom a 18. novembrom 2014 utrpeli širšie časti severozápadného Talianska opakovane obdobia nepriaznivého počasia so silnými dažďami a následnými záplavami a zosuvmi pôdy, ktoré spôsobili vážne škody na verejnej a súkromnej infraštruktúre, podnikoch, súkromných obydliach a majetku a poškodili odvetvie poľnohospodárstva.

Rumunsko predložilo druhú žiadosť o pomoc z FSEÚ v dôsledku škôd spôsobených výdatnými zrážkami a následnými záplavami a zosuvmi pôdy v juhozápadnom Rumunsku v období od konca júla do polovice augusta 2014. Katastrofa spôsobila škody na verejnej a súkromnej infraštruktúre, podnikoch a v odvetví poľnohospodárstva, ako aj na kultúrnom dedičstve a súkromných obydliach.

V apríli a máji 2014 postihli veľké časti Rumunska rozsiahle záplavy, ktoré spôsobili zničenie verejnej a súkromnej infraštruktúry, súkromných obydlí a škody v poľnohospodárstve. Rumunsko požiadalo o pomoc z FSEÚ 9. júla 2014, a to v rámci lehoty 12 týždňov od zaznamenania prvých škôd 19. apríla 2014.

V roku 2015 rozpočtový orgán schválil finančné príspevky z FSEÚ v štyroch prípadoch v súvislosti so žiadosťami doručenými v rokoch 2014 a 2015.

Grécko pri predložení žiadostí požiadalo o vyplatenie zálohy na predpokladaný príspevok z FSEÚ. Po predbežnom posúdení žiadostí a pred rozhodnutím o ich zlúčení Komisia dospela k záveru, že podmienky stanovené v článku 4a nariadenia sú v oboch prípadoch splnené. Komisia poskytla zálohu vo výške 331 135 EUR v súvislosti so záplavami na rieke Evros a 658 560 EUR v súvislosti so záplavami v strednom a západnom Grécku, čo v obidvoch prípadoch predstavuje 10 % predpokladaného finančného príspevku z fondu. Sumy boli vyplatené 15. júla 2015.

V prípade troch žiadostí prijatých v roku 2015, konkrétne z Bulharska a dvoch z Grécka, Komisia 23. júla 2015 rozhodla navrhnúť mobilizáciu FSEÚ, ale bez predloženia návrhu opravného rozpočtu, keďže celková suma 16 274 765 EUR požadovaná pre tieto prípady mohla pokryť 50 miliónov EUR rozpočtových prostriedkov, ktoré už boli mobilizované v rozpočte na rok 2015 na prípadné zálohy. Rozpočtový orgán schválil mobilizáciu FSEÚ 6. októbra 2015 . Platby sa uskutočnili v novembri a decembri 2015.

Súbežne s opísaným postupom mobilizácie a v nadväznosti na žiadosť Grécka a Bulharska Komisia 24. júna 2015 rozhodla udeliť zálohové platby vo výške 1 627 477 EUR. Uvedené zálohy boli zaplatené z „rezervy“ vo výške 50 miliónov EUR na zálohové platby v rozpočte na rok 2015. Zálohy boli Grécku a Bulharsku vyplatené 15. júla 2015.

Finančné príspevky z Fondu solidarity – opravný rozpočet schválený v roku 2015 Prijímajúci štát Katastrofa Kategória Suma (EUR) Rumunsko jarné záplavy 2014 susedná krajina 4 198 175 Rumunsko letné záplavy 2014 regionálna pohroma 4 297 775 Bulharsko letné záplavy 2014 regionálna pohroma 1 983 600 Taliansko jesenné záplavy 2014 regionálna pohroma 56 026 300 SPOLU 66 505 850 Finančné príspevky z Fondu solidarity – len rozhodnutie o mobilizácii v roku 2015 Prijímajúci štát Katastrofa Kategória Suma (EUR) Bulharsko nepriaznivé zimné podmienky 2015 veľká katastrofa 6 377 815 Grécko (2 prípady) záplavy v Strednom Grécku a na rieke Evros 2015 regionálna pohroma 9 896 950 SPOLU 16 274 765 CELKOVÝ SÚČET 82 780 615

5.Monitorovanie

V priebehu roka 2015 Komisia vykonala monitorovacie návštevy v štyroch prijímajúcich štátoch s cieľom diskutovať o vykonávaní zavedených systémov a poskytnúť odpovede na konkrétne otázky vykonávacích orgánov:

–do Varny (Bulharsko) 24. septembra 2015 v súvislosti s finančným príspevkom vo výške 10,542 milióna EUR poskytnutým v nadväznosti na záplavy, ktoré postihli mesto Varna v júni 2014 (veľká katastrofa);

–do Belehradu (Srbsko) 1. októbra 2015 v súvislosti s finančným príspevkom vo výške 60,225 milióna EUR poskytnutým v nadväznosti na záplavy v máji 2014 (veľká katastrofa);

–do Cagliari (Taliansko) 6. novembra 2015 v nadväznosti na finančný príspevok vo výške 16,311 milióna EUR poskytnutý po záplavách v novembri 2013 (regionálna pohroma);

–do Záhrebu (Chorvátsko) 1. decembra 2015 s cieľom diskutovať o dvoch prípadoch týkajúcich sa finančného príspevku vo výške 8,616 milióna EUR prijatého v nadväznosti na ľadovú pohromu a záplavy v januári 2014 a finančného príspevku vo výške 8,960 milióna EUR prijatého v nadväznosti na záplavy v máji 2014 (obidve boli veľkými katastrofami).

Zo všetkých štyroch uvedených návštev vyplynulo, že príslušné orgány čerpali prostriedky a uskutočňovali kontroly transparentným a správnym spôsobom a v súlade s pravidlami stanovenými v nariadení o FSEÚ, v príslušných rozhodnutiach o grante a v príslušných dohodách o vykonaní. Po prijatí správ o implementácii Komisia uskutoční ďalšie analýzy a podľa potreby prijme ďalšie opatrenia.

6.Ukončenia

V priebehu roka 2015 Komisia ukončila osem intervencií z FSEÚ, pričom všetky z nich boli vykonané podľa podmienok nariadenia 2012/2002 pred jeho revíziou. V článku 8 ods. 2 nariadenia sa stanovilo, že prijímajúce štáty predkladajú správu o finančnej realizácii finančného príspevku („správu o implementácii“) s uvedením dôvodov výdavkov („vyhlásením o oprávnenosti“) najneskôr do šiestich mesiacov po uplynutí vykonávacieho obdobia (rok odo dňa vyplatenia finančného príspevku). Na záver tohto postupu Komisia ukončí pomoc z fondu.

(1)Cyprus, sucho v roku 2008: finančný príspevok z fondu predstavoval 7,605 milióna EUR. Komisia dostala správu o implementácii a vyhlásenie o oprávnenosti so značným oneskorením 24. júla 2012. Na dokončenie posúdenia bolo potrebné vyžiadať od Cypru dodatočné informácie. V januári 2015 bola Komisia schopná uzavrieť intervenciu.

(2)Taliansko, Benátsko, záplavy v roku 2010: finančný príspevok z fondu predstavoval 16,909 milióna EUR. Komisia dostala správu o implementácii a vyhlásenie o oprávnenosti 19. decembra 2013, teda v značnom predstihu pred 6-mesačnou lehotou stanovenou v nariadení. O správe bolo zistené, že je úplná a spĺňa požiadavky uvedeného nariadenia, takže Komisia mohla intervenciu uzavrieť v januári 2015.

(3)Česká republika, jarné záplavy v roku 2010: finančný príspevok z fondu predstavoval 5,111 milióna EUR. Na dokončenie posúdenia bolo treba od českých orgánov vyžiadať doplňujúce informácie. Okrem toho české orgány uviedli, že na konci vykonávacieho obdobia zostala nevyčerpaná suma 794,69 EUR (nevyčerpané prostriedky plus úroky a výnosy získané po uzavretí účtu FSEÚ). Komisia prevzala vrátené sumy a uzavrela intervenciu v júni 2015.

(4)Česká republika, jesenné záplavy v roku 2010: finančný príspevok z FSEÚ predstavoval 10,912 milióna EUR. Podobne ako v prípade jarných záplav v roku 2010 české orgány informovali Komisiu, že suma 932,64 EUR (nevyčerpané prostriedky plus úroky a výnosy získané po uzavretí účtu FSEÚ) zostala nevyčerpaná. Komisia prevzala vrátené sumy a ukončila intervenciu v novembri 2015.

(5)Írsko, záplavy v roku 2009: finančný príspevok z FSEÚ predstavoval 13,023 milióna EUR. Správa o implementácii sa mala predložiť do júna 2012; Írsko však požiadalo o predĺženie lehoty na jej predloženie. Správa bola doručená 20. decembra 2013. O správe bolo zistené, že je úplná a spĺňa požiadavky uvedeného nariadenia, takže Komisia mohla intervenciu uzavrieť v septembri 2015.

(6)Chorvátsko, záplavy v septembri 2010: finančný príspevok z FSEÚ predstavoval 1,175 milióna EUR. Komisii bola správa o implementácii doručená v júni 2013. Na dokončenie posúdenia bolo treba vyžiadať z Chorvátska ďalšie informácie. Intervenciu bolo možné uzavrieť v októbri 2015.

(7)Taliansko, zemetrasenia v regióne Emilia-Romagna v roku 2012: finančný príspevok z fondu predstavoval 670,192 milióna EUR. Správa o implementácii sa mala predložiť v júni 2014. Talianske orgány požiadali o predĺženie lehoty na predloženie a následne správu predložili v decembri 2014. O správe bolo zistené, že je úplná a spĺňa požiadavky uvedeného nariadenia, takže Komisia mohla intervenciu uzavrieť v októbri 2015.

(8)Rakúsko, záplavy v meste Lavamünd v roku 2012: finančný príspevok z FSEÚ predstavoval 240 000 EUR. V marci 2015, Rakúsko predložilo svoju správu o implementácii, o ktorej sa zistilo, že je úplná a spĺňa požiadavky uvedeného nariadenia. Rakúske orgány však informovali Komisiu, že mesto Lavamünd sa domnieva, že elektrárenská spoločnosť Verbund Hydro Power AG, ktorá prevádzkuje vodnú elektráreň v meste Lavamünd, konala v súvislosti so záplavami nedbanlivo a bez náležitej starostlivosti. Mesto preto podalo na krajinský občiansky súd v Klagenfurte žalobu na náhradu škody proti spoločnosti Verbund Hydro Power AG. Súdne konanie ešte prebieha. Okrem toho rakúske orgány vysvetlili, že podanie žaloby na náhradu škody nemá bezprostredný priamy dosah a v súčasnosti nie je možné predpovedať výsledok ani trvanie občianskeho súdneho konania. Komisia uzavrela túto intervenciu v decembri 2015 a požiadala Rakúsko, aby neodkladne informovalo Komisiu o výsledku súdneho konania. Ak by náklady na odstránenie škôd následne zaplatila tretia strana, Komisia by od Rakúska vyžadovala vrátenie zodpovedajúcej sumy, ako sa stanovuje v článku 8 ods. 4 nariadenia 2012/2002.